2)

įterpiami šie straipsniai: „6a straipsnis Pripildymo tikslai ir pildymo trajektorijos 1. Laikydamosi 2–5 dalių, susitariančiosios šalys ne vėliau kaip kiekvienų metų lapkričio 1 d. pasiekia šiuos jų teritorijoje esančių ir tiesiogiai su rinkos zona jų teritorijoje sujungtų visų požeminių dujų saugyklų bendros talpos pripildymo tikslus: a) 2022 m.: 80 %, b) nuo 2023 m.: 90 %. Šios dalies laikymosi tikslais susitariančiosios šalys atsižvelgia į 1 straipsnyje nustatytą tikslą užtikrinti dujų tiekimo saugumą. 2. Nepaisant 1 dalies ir nedarant poveikio kitų susitariančiųjų šalių pareigoms pripildyti atitinkamas požemines dujų saugyklas, kiekvienai susitariančiajai šaliai, kurios teritorijoje yra požeminių dujų saugyklų, nustatomas mažesnis pripildymo tikslas – 35 % atitinkamos susitariančiosios šalies per praėjusius penkerius metus vidutinio metinio suvartotų dujų kiekio. 3. Nepaisant 1 dalies ir nedarant poveikio kitų susitariančiųjų šalių pareigoms pripildyti atitinkamas požemines dujų saugyklas, kiekvienai susitariančiajai šaliai, kurios teritorijoje yra požeminių dujų saugyklų, nustatytas pripildymo tikslas sumažinamas tokiu kiekiu, kuris 2016–2021 m. baziniu laikotarpiu buvo tiektas ES valstybėms narėms ir trečiosioms valstybėms, jei vidutinis dujų išleidimo iš saugyklų laikotarpiu (spalio–balandžio mėn.) tiektas kiekis buvo daugiau kaip 15 TWh per metus. 4. <….> 5. Susitariančioji šalis pripildymo tikslą gali pasiekti iš dalies, įskaičiuojant ir SGD, kurios yra fiziškai laikomos ir prieinamos jos SGD įrenginiuose, jei tenkinamos abi šios sąlygos: a) dujų sistemoje yra dideli SGD laikymo pajėgumai, kurie atitinka daugiau kaip 4 % vidutinio per praėjusius penkerius metus nacionaliniu lygiu suvartoto metinio dujų kiekio; b) susitariančioji šalis pagal 6b straipsnio 1 dalies a punktą yra įpareigojusi dujų tiekėjus laikyti būtiniausius dujų kiekius požeminėse dujų saugyklose ir (arba) SGD įrenginiuose. 6. Susitariančiosios šalys imasi būtinų priemonių, kad būtų pasiekti tarpiniai tikslai arba būtų užtikrinta, kad jie būtų pasiekti taip: a) 2022 metais: kaip nustatyta Ia priede, ir b) nuo 2023 m.: pagal 7 dalį. 7. 2023 m. ir vėlesniais metais kiekviena požeminių dujų saugyklų turinti susitariančioji šalis ne vėliau kaip ankstesnių metų rugsėjo 15 d. pateikia Energijos bendrijos sekretoriatui suvestine forma parengtą požeminių dujų saugyklų, esančių jos teritorijoje ir tiesiogiai sujungtų su jos rinkos zona, pildymo trajektorijos projektą su vasario, gegužės, liepos ir rugsėjo tarpiniais tikslais, įskaitant techninę informaciją. Pildymo trajektorija ir tarpiniai tikslai grindžiami vidutine pripildymo norma per praėjusius penkerius metus. Susitariančiosioms šalims, kurioms pripildymo tikslas pagal 2 dalį yra sumažintas iki 35 % jų vidutinio metinio dujų suvartojamo kiekio, atitinkamai sumažinami ir pildymo trajektorijos tarpiniai tikslai. Remdamasis kiekvienos susitariančiosios šalies pateikta technine informacija ir atsižvelgdamas į Tiekimo saugumo koordinavimo grupėje atliktą vertinimą, Energijos bendrijos sekretoriatas priima sprendimą, kuriuo kiekvienai susitariančiajai šaliai nustatoma pildymo trajektorija. Prireikus ir, be kita ko, tuo atveju, kai susitariančioji šalis yra pateikusi atnaujintą pildymo trajektorijos projektą, šis sprendimas priimamas ne vėliau kaip ankstesnių metų lapkričio 15 d. Jis grindžiamas bendros dujų tiekimo saugumo padėties įvertinimu, dujų paklausos ir tiekimo raida Energijos bendrijoje bei atskirose susitariančiosiose šalyse ir parengiamas taip, kad būtų užtikrintas dujų tiekimo saugumas, kartu neužkraunant nereikalingos naštos susitariančiosioms šalims, dujų rinkos dalyviams, laikymo sistemos operatoriams ar vartotojams ir nepagrįstai neiškraipant kaimyninėse susitariančiosiose šalyse ir (arba) valstybėse narėse esančių saugyklų konkurencijos. 8. Jeigu tam tikrais metais susitariančioji šalis savo pripildymo tikslo negali įvykdyti iki lapkričio 1 d. dėl vienos ar daugiau jos teritorijoje esančių požeminių dujų saugyklų specifinių techninių charakteristikų, pavyzdžiui, ypač mažų įleidimo rodiklių, tai susitariančiajai šaliai leidžiama jį pasiekti ne vėliau kaip gruodžio 1 d. Susitariančioji šalis ne vėliau kaip lapkričio 1 d. informuoja Energijos bendrijos sekretoriatą, nurodydama vėlavimo priežastis. 9. Pripildymo tikslas netaikomas, kai viena ar daugiau susitariančiųjų šalių, kuriose yra požeminių dujų saugyklų, paskelbia nacionalinę ekstremaliąją situaciją pagal 11 straipsnį ir tol, kol galioja ta situacija. 10. Kiekvienos susitariančiosios šalies kompetentinga institucija nuolat stebi, kaip laikomasi pildymo trajektorijos, ir reguliariai teikia ataskaitas Tiekimo saugumo koordinavimo grupei. Jei tam tikros susitariančiosios šalies lygis daugiau kaip penkiais procentiniais punktais nesiekia pildymo trajektorijos lygio, kompetentinga institucija nedelsdama imasi veiksmingų priemonių jam padidinti. Susitariančiosios šalys informuoja Energijos bendrijos sekretoriatą ir Tiekimo saugumo koordinavimo grupę apie priemones, kurių buvo imtasi. 11. Tuo atveju, kai dėl susitariančiosios šalies reikšmingo ir ilgalaikio nukrypimo nuo pildymo trajektorijos kyla pavojus, kad nebus pasiektas pripildymo tikslas, arba tuo atveju, jei nukrypstama nuo pripildymo tikslo, Energijos bendrijos sekretoriatas, pasikonsultavęs su Tiekimo saugumo koordinavimo grupe ir atitinkama susitariančiąja šalimi, priima rekomendaciją tai susitariančiajai šaliai arba kitoms atitinkamoms susitariančiosioms šalims dėl priemonių, kurių turi būti imamasi nedelsiant. Jei nukrypimas per vieną mėnesį nuo Energijos bendrijos sekretoriato rekomendacijos gavimo datos reikšmingai nesumažinamas, sekretoriatas, pasikonsultavęs su Tiekimo saugumo koordinavimo grupe ir atitinkama susitariančiąja šalimi, kraštutiniu atveju priima sprendimą, kuriuo reikalaujama, kad atitinkama susitariančioji šalis imtųsi priemonių, kuriomis nuokrypis būtų veiksmingai ištaisytas, įskaitant, kai tinkama, vieną ar daugiau 6b straipsnio 1 dalyje numatytų priemonių arba bet kokią kitą priemonę, kuri padėtų užtikrinti, kad būtų pasiektas pripildymo tikslas pagal šį straipsnį. Priimdamas sprendimą dėl to, kokių priemonių turi būti imamasi pagal antrą pastraipą, Energijos bendrijos sekretoriatas atsižvelgia į konkrečią atitinkamų susitariančiųjų šalių padėtį, pavyzdžiui, požeminių dujų saugyklų dydžio ir šalies viduje suvartojamo dujų kiekio santykį, požeminių dujų saugyklų svarbą dujų tiekimo saugumui regione ir visas esamas SGD saugyklas. Visomis priemonėmis, kurių Energijos bendrijos sekretoriatas imasi siekdamas pašalinti nukrypimus nuo 2022 m. pildymo trajektorijos arba pripildymo tikslo, atsižvelgiama į trumpą šio straipsnio įgyvendinimo nacionaliniu lygmeniu laikotarpį, kuris galėjo prisidėti prie nukrypimo nuo 2022 m. pildymo trajektorijos arba pripildymo tikslo. Energijos bendrijos sekretoriatas užtikrina, kad priemonėmis, kurių imamasi pagal šią dalį, nebūtų: a) viršijama to, kas būtina dujų tiekimo saugumui užtikrinti; b) užkraunama neproporcinga našta susitariančiosioms šalims, dujų rinkos dalyviams, laikymo sistemos operatoriams ar vartotojams. 6b straipsnis Pripildymo tikslų įgyvendinimas 1. Susitariančiosios šalys imasi visų būtinų priemonių, įskaitant finansinių paskatų ar kompensacijų rinkos dalyviams teikimą, kad būtų pasiekti pagal 6a straipsnį nustatyti pripildymo tikslai. Užtikrindamos pripildymo tikslų pasiekimą, susitariančiosios šalys, jei įmanoma, pirmenybę teikia rinkos priemonėms. Tiek, kiek šiame straipsnyje numatytos priemonės patenka į nacionalinės reguliavimo institucijos pareigų ir įgaliojimų sritį pagal Direktyvos 2009/73/EB, pritaikytos ir priimtos Ministrų tarybos sprendimu 2011/02/MC-EnC, 41 straipsnį, už tų priemonių priėmimą atsakingos nacionalinės reguliavimo institucijos. Priemonės, kurių imamasi pagal šią dalį, visų pirma gali apimti šiuos veiksmus: a) reikalauti, kad dujų tiekėjai laikytų būtiniausius dujų kiekius saugyklose, įskaitant požemines dujų saugyklas ir (arba) SGD saugyklas, o tie kiekiai būtų nustatomi remiantis dujų tiekėjo saugomiems vartotojams tiekiamu dujų kiekiu; b) reikalauti, kad laikymo sistemos operatoriai rinkos dalyviams skelbtų konkursą dėl savo pajėgumų; c) reikalauti, kad perdavimo sistemos operatoriai arba susitariančiosios šalies paskirti subjektai pirktų ir valdytų balansavimo atsargas tik tam, kad galėtų vykdyti savo, kaip perdavimo sistemos operatorių, funkcijas ir prireikus nustatytų pareigą kitiems paskirtiems subjektams siekiant užtikrinti dujų tiekimo saugumą ekstremaliosios situacijos atveju, kaip nurodyta 11 straipsnio 1 dalies c punkte; d) kartu su kitomis susitariančiosiomis šalimis naudoti koordinuotas priemones, pavyzdžiui, SGD pirkimo platformas, siekiant kuo labiau padidinti SGD naudojimą ir sumažinti su infrastruktūra bei reguliavimu susijusias kliūtis, trukdančias bendrai naudoti SGD požeminėms dujų saugykloms pripildyti; e) naudotis savanoriškais gamtinių dujų bendrų viešųjų pirkimų mechanizmais; f) teikti finansines paskatas rinkos dalyviams, įskaitant laikymo sistemos operatorius, pavyzdžiui, sutartis dėl kainų skirtumų, arba rinkos dalyviams kompensuoti pajamų stygių arba dėl jiems kaip rinkos dalyviams, įskaitant laikymo sistemos operatorius, nustatytų pareigų patirtas išlaidas, kurių negalima padengti iš pajamų; g) reikalauti, kad laikymo pajėgumų turėtojai naudotų arba atlaisvintų nepanaudotus užsakytus pajėgumus, kartu laikymo pajėgumų nenaudojantį jų turėtoją vis tiek įpareigojant mokėti sutartą kainą už visą laikymo sutarties laikotarpį; h) priimti veiksmingas priemones, skirtas viešiesiems ar privatiesiems subjektams pirkti ir valdyti strateginę saugyklą, jei tokios priemonės neiškraipo konkurencijos ir netrikdo tinkamo vidaus rinkos veikimo; i) paskirti konkretų subjektą, kuriam pavedama pasiekti pripildymo tikslą tuo atveju, jei pripildymo tikslas kitaip nebūtų pasiektas; j) teikti nuolaidas laikymo tarifams; k) rinkti pajamas, kurių reikia kapitalo ir veiklos išlaidoms, susijusioms su reguliuojamomis saugyklomis, padengti taikant laikymo tarifus ir renkant paskirtąjį mokestį, įtrauktą į perdavimo tarifus, kurie renkami tik iš išleidimo tose pačiose susitariančiosiose šalyse esantiems galutiniams vartotojams taškų, su sąlyga, kad iš tarifų surinktos pajamos neviršija leidžiamųjų pajamų. 2. Susitariančiosios šalys pagal 1 dalį priima tik tas priemones, kurios būtinos pildymo trajektorijoms įgyvendinti ir pripildymo tikslams pasiekti. Tos priemonės turi būti aiškiai apibrėžtos, skaidrios, proporcingos, nediskriminacinės ir patikrinamos. Dėl jų neturi būti nederamai iškraipoma konkurencija ar trikdomas tinkamas dujų vidaus rinkos veikimas ar keliamas pavojus kitų susitariančiųjų šalių arba Energijos bendrijos dujų tiekimo saugumui. 3. Susitariančiosios šalys imasi visų būtinų priemonių, kad būtų garantuotas esamos infrastruktūros naudojimas nacionaliniu ir regioniniu lygmeniu ir taip efektyviai užtikrintas dujų tiekimo saugumas. Tomis priemonėmis jokiomis aplinkybėmis netrikdomas ir neribojamas tarpvalstybinis saugyklų arba SGD įrenginių naudojimas ir neribojami tarpvalstybiniai perdavimo pajėgumai, paskirstyti pagal Komisijos reglamentą (ES) 2017/459, pritaikytą ir priimtą nuolatinės aukšto lygio grupės sprendimu 2018/06/PHLG-EnC. 4. Imdamosi priemonių pagal šį straipsnį, susitariančiosios šalys taiko principą „svarbiausia – energijos vartojimo efektyvumas“, kartu siekdamos savo atitinkamų priemonių tikslų pagal Europos Parlamento ir Tarybos reglamentą (ES) 2018/1999, pritaikytą ir priimtą Ministrų tarybos sprendimu 2021/14/MC-EnC. 6c straipsnis Susitarimai dėl saugyklų ir naštos pasidalijimo mechanizmas 1. Susitariančioji šalis, kurioje požeminių saugyklų nėra, užtikrina, kad rinkos dalyviai toje susitariančiojoje šalyje būtų sudarę susitarimus su požeminės laikymo sistemos operatoriais ar kitais rinkos dalyviais susitariančiosiose šalyse ir (arba) valstybėse narėse, kuriose yra požeminių dujų saugyklų. Tais susitarimais numatoma, kad ne vėliau kaip lapkričio 1 d. būtų galima panaudoti tokį laikomą kiekį, kuris sudaro bent 15 % per praėjusius penkerius metus susitariančiojoje šalyje, kurioje požeminių dujų saugyklų nėra, vidutinio metinio suvartotų dujų kiekio. Tačiau, jei dėl tarpvalstybinio perdavimo pajėgumų ar kitų techninių apribojimų susitariančioji šalis, kurioje požeminių dujų saugyklų nėra, negali visiškai panaudoti 15 % to laikomo kiekio, ta susitariančioji šalis turi laikyti tik techniškai galimus kiekius. Tuo atveju, kai dėl techninių apribojimų susitariančioji šalis negali laikytis pirmoje pastraipoje nustatytos pareigos ir ta susitariančioji šalis yra nustačiusi pareigą saugoti kitą kurą dujoms pakeisti, pirmoje pastraipoje nurodyta pareiga išimties tvarka gali būti įgyvendinta taikant lygiavertę pareigą laikyti kitą kurą, kuris nėra dujos. Techninių apribojimų egzistavimą ir priemonės lygiavertiškumą turi įrodyti atitinkama susitariančioji šalis. 2. Nukrypstant nuo 1 dalies, susitariančioji šalis, kurioje požeminių saugyklų nėra, su viena ar daugiau susitariančiųjų šalių ir (arba) valstybių narių, kuriose yra požeminių dujų saugyklų, gali sukurti naštos pasidalijimo mechanizmą (toliau – naštos pasidalijimo mechanizmas). Naštos pasidalijimo mechanizmas grindžiamas atitinkamais naujausio rizikos vertinimo pagal 7 straipsnį duomenimis ir jį taikant atsižvelgiama į visus šiuos parametrus: a) finansinės paramos, kuria siekiama remti pripildymo tikslo įgyvendinimą, išlaidas, atėmus išlaidas, susijusias su bet kokių strateginio laikymo pareigų įgyvendinimu; b) dujų kiekį, reikalingą saugomų vartotojų poreikiams patenkinti pagal 6 straipsnio 1 dalį; c) techninius apribojimus, įskaitant turimus požeminių saugyklų pajėgumus, techninius tarpvalstybinio perdavimo pajėgumus ir išleidimo rodiklius. Susitariančiosios šalys Energijos bendrijos sekretoriatui ir Tiekimo saugumo koordinavimo grupei praneša apie naštos pasidalijimo mechanizmą ne vėliau kaip … [du mėnesiai nuo šio sprendimo įsigaliojimo datos]. Jeigu iki tos datos nepasiekiamas sutarimas dėl naštos pasidalijimo mechanizmo, susitariančiosios šalys, kuriose požeminių dujų saugyklų nėra, turi įrodyti, kad jos laikosi 1 dalies reikalavimų, ir atitinkamai apie tai pranešti Energijos bendrijos sekretoriatui ir Tiekimo saugumo koordinavimo grupei. 3. <…> 4. Kad užtikrintų savo pareigų laikyti dujas kitose susitariančiosiose šalyse ir (arba) valstybėse narėse pagal 1 dalį vykdymą arba naštos pasidalijimo mechanizmo įgyvendinimą, susitariančiosios šalys, kuriose požeminių dujų saugyklų nėra, rinkos dalyviams arba perdavimo sistemų operatoriams, priklausomai nuo to, kas aktualu, gali teikti paskatas arba finansinę kompensaciją, kad kompensuotų dėl jų vykdomų laikymo pareigų pagal šį straipsnį prarastas pajamas ar dėl to patiriamas išlaidas, jeigu tokių prarastų pajamų ar tokių išlaidų negalima padengti iš pajamų. Jei paskata arba finansinė priemonė finansuojama iš rinkliavos, ta rinkliava netaikoma tarpvalstybiniams sujungimo taškams. 5. Nepaisant 1 dalies, kai susitariančioji šalis turi savo teritorijoje požeminių dujų saugyklų, kurių bendra talpa yra didesnė nei tos susitariančiosios šalies per metus suvartojamas dujų kiekis, požeminių dujų saugyklų neturinčios susitariančiosios šalys, turinčios prieigą prie tų saugyklų, arba: a) užtikrina, kad laikomas kiekis ne vėliau kaip lapkričio 1 d. atitiktų bent praėjusių penkerių metų laikymo pajėgumų naudojimo vidurkį, kuris nustatomas, inter alia, atsižvelgiant į srautus dujų išleidimo sezonu per praėjusius penkerius metus iš susitariančiųjų šalių, kuriose yra saugyklos, arba b) įrodo, kad buvo užsakyti laikymo pajėgumai, lygiaverčiai pagal a punkte nustatytą pareigą nustatytam kiekiui. Jeigu susitariančioji šalis, kurioje požeminių dujų saugyklų nėra, gali įrodyti, kad buvo užsakyti laikymo pajėgumai, lygiaverčiai pagal pirmos pastraipos a punkte nustatytą pareigą nustatytam kiekiui, taikoma 1 dalis. Pareiga pagal šią dalį neturi viršyti 15 % per praėjusius penkerius metus atitinkamoje susitariančiojoje šalyje vidutinio metinio suvartotų dujų kiekio. 6. <…>. 6d straipsnis Stebėsena ir vykdymo užtikrinimas 1. Laikymo sistemos operatoriai kiekvienos susitariančiosios šalies, kurioje yra atitinkamos požeminės dujų saugyklos, kompetentingai institucijai ir, jei taikytina, tos susitariančiosios šalies paskirtam subjektui (toliau – paskirtasis subjektas) praneša pripildymo lygį taip: a) 2022 m.: dėl kiekvieno Ia priede nustatyto tarpinio tikslo ir b) nuo 2023 m.: kaip nustatyta pagal 6a straipsnio 4 dalį. 2. Kiekvienos susitariančiosios šalies kompetentinga institucija ir, jei taikytina, paskirtasis subjektas kiekvieno mėnesio pabaigoje vykdo jų teritorijoje esančių požeminių dujų saugyklų pripildymo lygių stebėseną ir nepagrįstai nedelsdami praneša rezultatus Energijos bendrijos sekretoriatui. Energijos bendrijos sekretoriatas prireikus gali pakviesti Energijos bendrijos reguliavimo tarybą padėti vykdyti tokią stebėseną. 3. Remdamasis kiekvienos susitariančiosios šalies kompetentingos institucijos ir, jei taikytina, paskirtojo subjekto pateikta informacija, Energijos bendrijos sekretoriatas reguliariai teikia ataskaitas Tiekimo saugumo koordinavimo grupei. 4. Tiekimo saugumo koordinavimo grupė padeda Energijos bendrijos sekretoriatui vykdyti pildymo trajektorijų ir pripildymo tikslų stebėseną ir parengia Energijos bendrijos sekretoriatui gaires dėl tinkamų priemonių, kuriomis būtų užtikrintas reikalavimų laikymasis tuo atveju, jei susitariančiosios šalys nukrypsta nuo pildymo trajektorijų arba nepasiekia pripildymo tikslų. 5. Susitariančiosios šalys imasi būtinų priemonių, kad būtų laikomasi pildymo trajektorijų ir būtų pasiekti pripildymo tikslai, taip pat užtikrinta, kad rinkos dalyviai įgyvendintų laikymo pareigas siekiant tų trajektorijų ir tikslų, be kita ko, tiems rinkos dalyviams nustatydamos pakankamai atgrasomas sankcijas ir baudas. Susitariančiosios šalys nedelsdamos informuoja Energijos bendrijos sekretoriatą apie vykdymo užtikrinimo priemones, kurių imtasi pagal šią dalį. 6. Tais atvejais, kai turi būti keičiamasi neskelbtina komercine informacija, Energijos bendrijos sekretoriatas gali sušaukti Tiekimo saugumo koordinavimo grupės posėdžius, kuriuose dalyvauja tik jis pats ir susitariančiosios šalys. 7. Keičiamasi tik ta informacija, kuri yra būtina siekiant vykdyti šio reglamento laikymosi stebėseną. Energijos bendrijos sekretoriatas, nacionalinės reguliavimo institucijos ir susitariančiosios šalys užtikrina neskelbtinos komercinės informacijos, gautos vykdant jų pareigas, konfidencialumą.“;